同沈兵宪狄参戎登嘉善西城玩月
史朝宜 (Ming)
霜天步凉月，清影上楼白。邀欢命俦侣，金杯当皓魄。举袖翻露滋，引商入云逖。万室烟火收，四顾天寂历。楼高参正中，境峭思方益。人生良宴会，三五不常获。偶惬方成欢，贪趋宁为适。平时所经游，俯仰成今昔。气缘览眺高，情由拘挛侧。参军美情性，沈侯固远识。酒至每自斟，兴来呼五塞。而予不解饮，强半聊自力。即事真堪咋，拍肩比莫逆。火明楼下山，宾散湖上鹢。今夕虽同游，明朝各异即。不作久流连，因以长相忆。